春苦風雨
作者：王洋
朝代：宋

paragraphs: 東君始造家，積累亦不細。
一從潛陽興，黄鍾本根蒂。
二十四信風，以有此紅翠。
如何縱飄敗，不作苞桑計。
風雨不令子，豪猛但適意。
萬紫雜千紅，用供一日費。
一日費尚可，矜侈不少置。
豈惟困芳菲，桑麻亦憔悴。
溝塍浮新秧，蕩搖失生意。
無乃大傷和，行敗乃翁事。
願言期少安，百物思吐氣。
吾不若訟讒，唯圖保終歲。